Helle Thorning-Schmidt (S), 2012-06-06:
I et demokrati er et tæt og tillidsfuldt samarbejde mellem Folketinget og regeringen helt centralt.
Programmet vil styrke samarbejdet mellem Folketinget og regeringen yderligere.
Det er et program med en bred vifte af emner, som er af betydning for lovkvaliteten og for mulighederne for at kontrollere regeringen.
Lovkvaliteten skal sikres gennem en række forskellige tiltag, f.eks. ved høring af parter, der er berørt, og som har interesse i et lovforslag.
Kontrollen er bl.a. en forespørgsel som den, vi har i dag.
Men i det daglige arbejde er det ikke mindst de mange spørgsmål til ministrene, der udgør kontrollen.
Jeg har i Folketingets Udvalg for Forretningsordenen på regeringens vegne givet udtryk for, at vi ønsker at styrke samarbejdet om god regeringsførelse.
I løbet af folketingsåret har der været rejst kritik af bl.a. høringerne vedrørende nogle af regeringens lovforslag og også af ministrenes svar på folketingsspørgsmål.
Det er også emner, som indgår i forespørgslens ordlyd i dag. Rimelige høringsfrister skal sikre, at organisationer og andre høringsparter har ordentlig tid til at gennemgå lovforslag og udarbejde deres kommentarer.
Høringssvar og høringsnotater skal forelægge i god tid inden første behandling af lovforslaget her i Folketinget.
Jeg forstår godt den kritik, som berørte organisationer, partier i Folketinget og Folketingets formand er kommet med i forhold til høringsfristerne vedrørende nogle af ministrenes lovforslag.
Vedrørende spørgsmål til ministrene er det selvfølgelig et centralt element – som jeg sagde – i forhold til kontrollen af regeringen.
Derfor står der også i regeringsgrundlaget, og jeg citerer: »Regeringen vil bestræbe sig på at besvare spørgsmål fra Folketinget fyldestgørende og inden for tidsfristen.«
Det tror jeg ikke der er nogen der kan være uenig i.
Så kan der naturligvis altid rejses spørgsmål og diskussioner om karakteren af de enkelte svar.
Men her kan det også være, at uenighederne i virkeligheden mere skyldes politiske uenigheder end den egentlige kvalitet i forhold til svarene.
Svartiderne?
Folketinget og regeringen arbejder, som de fleste ved, for øjeblikket med planer om ændringer af spørgetimen.
Det er ændringer, som skal gøre spørgetimen mere aktuel og levende.
Jeg støtter varmt de ændringer, der lægges op til, og jeg synes også, at det understreger både min og regeringens prioritering af hele det her område.
Men som sagt: Regeringen lytter naturligvis til den kritik, der er rejst.
Jeg håber så også, at der er en forståelse for, at det på flere måder her været et specielt folketingsår.
Planlægningen og tilrettelægningen af lovgivningsarbejdet kom sent i gang, eftersom regeringen først tiltrådte i begyndelsen af folketingsåret.
Der har også været travlt med EU-formandskabet, som har lagt beslag på en stor del af ministrenes tid.
Og så vil jeg godt i al stilfærdighed minde om, at vi også ved afslutningen af de sidste to tidligere folketingsår har haft højlydte debatter om korte høringsfrister, dispensationer fra Folketingets frister osv.
Men da var partiernes rolle bare byttet om.
Jeg husker også tidligere voldsomme diskussioner mellem oppositionen og regeringen om, hvorvidt svar var fyldestgørende, og om de kom til tiden.
Det tror jeg egentlig ikke der er så meget nyt i.
Jeg ser frem til en god debat i dag, og jeg giver nu ordet til justitsministeren, der gerne vil uddybe regeringens synspunkter.